ועדת הפנים ואיכות הסביבה, כנסת 17, פרוטוקול מספר 486, 2009-01-14 11:30

אופיר פינס-פז: אני מתכבד לפתוח את הישיבה.

אופיר פינס-פז: על סדר היום שלנו בקשת מבקר המדינה לדחות את המועדים.

אופיר פינס-פז: למען האמת, לא מבקר המדינה ביקש, אלא ביקשו נציגי סיעות הכנסת לדחות את מועדי הגשת הדוחות הכספיים למבקר המדינה על מערכת הבחירות המוניציפלית.

אופיר פינס-פז: אני מוכרח לומר לכם בפתח הישיבה שאני לא אוהב דחיות.

אופיר פינס-פז: היתה מערכת בחירות מוניציפלית – צריך לסכם אותה ולהגיש את הדוחות כדת וכדין.

אופיר פינס-פז: במיוחד אני לא אוהב דחיות כאשר מערכת הבחירות הארצית בפתח.

אופיר פינס-פז: יש עכשיו מערכת בחירות לכנסת.

אופיר פינס-פז: עד מתי נדחה?

אופיר פינס-פז: ראשית, אם נדחה אז סביר להניח שגם במערכת הבחירות הארצית הגשת הדוחות תידחה כי הדברים יידחו זה אחר זה.

משה גפני: מי ביקש את הדחייה?

אופיר פינס-פז: תיכף אגיד.

אופיר פינס-פז: והדבר השני שאני מוטרד ממנו, הסכנה שעלולות להיות גלישות בדיווחים ממערכת בחירות אחת לשנייה, הן גלישות שלא בכוונה והן גלישות בכוונה.

אופיר פינס-פז: אני אוהב שכל מערכת בחירות מסתיימת, יש לה את המועדים שלה, הדוחות מוגשים, המבקר בודק, המבקר מגיש את הדוחות שלו וכן הלאה.

אופיר פינס-פז: יחד עם זה, אני מבין שהפניות הגיעו מרוב חלקי הבית, מכמה וכמה סיעות, כולל הסיעה שלי שתומכת בבקשה הזאת.

אופיר פינס-פז: הבנתי גם שמבקר המדינה סבור שיש מקום בהחלט לדחות את מועד הגשת הדוח שלו בעקבות הדחייה בהגשת הדוחות על-ידי המפלגות.

אופיר פינס-פז: אמרתי את זה רק כדברי פתיחה.

אופיר פינס-פז: אני מציע שהפונים ינמקו קודם כול את הפנייה שלהם, למה הם רוצים לדחות.

משה גפני: אולי אפשר להבהיר קודם כול את הפרוצדורה.

משה גפני: ועדת הפנים רשאית לדחות?

ראובן ריבלין: זה לא דיון תיאורטי.

תומר רוזנר: הסמכות לדחות את המועדים להגשת דוחות כספיים על-ידי הסיעות היא בידי מבקר המדינה עצמו, אבל את מועד הגשת הדוח לכנסת על-ידי מבקר המדינה הוועדה מוסמכת לדחות.

אופיר פינס-פז: בנושא השלטון המקומי.

אופיר פינס-פז: בנושאים אחרים זה ועדת הכספים.

אופיר פינס-פז: פנתה אליי סיעת ש"ס.

אופיר פינס-פז: חבר הכנסת מיכאלי, אם אתה רוצה תוכל לנמק.

אופיר פינס-פז: למען האמת, קיבלתי מסיעת ש"ס שורה ארוכה של מכתבים, מהרבה מאוד חברי כנסת, כאילו אני לא יודע לקרוא, והרי הבנתי במכתב הראשון.

אופיר פינס-פז: קיבלתי מכתבים גם מחבר הכנסת חיים אמסלם וגם מחבר הכנסת אמנון כהן ומחבר הכנסת דוד אזולאי.

אופיר פינס-פז: דרך אגב, חשוב יותר מזה, מה שלום הרב?

אברהם מיכאלי: ברוך השם, הוא בסדר.

אברהם מיכאלי: הניתוח עבר בהצלחה.

אופיר פינס-פז: תמסור לו בבקשה בשם ועדת הפנים והגנת הסביבה רפואה שלמה.

אופיר פינס-פז: בבקשה חבר הכנסת מיכאלי.

אברהם מיכאלי: אדוני היושב-ראש, יש הבדל בין מצב רצוי ובין מצב מצוי.

אברהם מיכאלי: הבקשה באה בעקבות הלחץ הגדול, ששתי מערכות בחירות יוצאות כרגע ביחד.

אברהם מיכאלי: אותו צוות אמור לטפל גם במערכת המקומית וגם במערכת הארצית.

אברהם מיכאלי: זאת על אף שדחיית הגשת הדוחות גורמת גם נזק כלשהו לסיעות כי עד שלא גומרים את הדוח הן לא מקבלות את ההשלמה המלאה של התקציב המלא, ואני מבין שזה 15%.

אברהם מיכאלי: יחד עם זה, יש את החלק העיקרי שצריך לעבוד עליו ולהגיש אותו.

אברהם מיכאלי: זה בקשה של אנשי הדרג המקצועי של הסיעה שלי שאמרו שהם פשוט מאוד לא יכולים לעמוד במטלה.

אופיר פינס-פז: מכיוון שהם עסוקים כרגע במטה הבחירות אז אין להם זמן?

אברהם מיכאלי: אין להם זמן להתעסק עם סגירת הדברים האלה.

אברהם מיכאלי: אין כאן שום מגמה להרוויח זמן.

אברהם מיכאלי: פשוט בגלל הלחץ של מערכת הבחירות הארצית הם לא יכולים כרגע לעסוק בסגירת מערכת הבחירות המקומית.

אברהם מיכאלי: לכך התכוונתי כאשר דיברתי על הרצוי והמצוי.

אברהם מיכאלי: היינו רוצים מאוד להגיש את הדוח עכשיו אבל זה לא אפשרי מבחינה טכנית.

אופיר פינס-פז: אגב, רק לידיעה, מתי המועדים הסופיים להגשת הדוחות?

חנה רותם: 12 בפברואר.

אופיר פינס-פז: כלומר יומיים אחרי הבחירות.

אופיר פינס-פז: למתי רוצים לדחות?

אברהם מיכאלי: הבנתי שמדובר על חודש מאי.

אופיר פינס-פז: בבקשה, מר שמואל גולן ממשרד מבקר המדינה.

אופיר פינס-פז: גם אתם כתבתם מכתב, שמבקר המדינה עצמו חתום עליו.

אופיר פינס-פז: אולי תאמר גם כמה דברים על המכתב.

שמואל גולן: מבקר המדינה כתב לכם מכתב ב-8 בינואר, לפיו השנה המפלגות אמורות להגיש לנו דוחות על 4 מערכות חשבונות: 1) מערכת שוטפת של 2008, שהסתיימה בדצמבר 2008.

שמואל גולן: אמורים להגיש אותה בפברואר.

שמואל גולן: 2) המערכת הקצרה, מ-1 בינואר 2009 ועד מועד פרסום תוצאות הבחירות, שעד אז הסיעות עדיין בכנסת.

שמואל גולן: אני מדבר על הכנסת השבע-עשרה.

שמואל גולן: 3) מערכת הבחירות הארציות, שיתקיימו ב-10 בפברואר.

שמואל גולן: אמורים להגיש אותה במאי.

שמואל גולן: 4) מערכת הבחירות ברשויות המקומיות, שנחלקת לשתיים.

אופיר פינס-פז: יש מערכת חמישית – הפריימריז.

שמואל גולן: הפריימריז זה בעיה שלנו.

שמואל גולן: זה לא בעיה של המפלגות.

אופיר פינס-פז: באנו לטפל גם בבעיות שלכם, לא רק של המפלגות.

שמואל גולן: עם הפריימריז אנחנו מתמודדים.

אופיר פינס-פז: חברי הכנסת צריכים להגיש את הדוחות עד מחר.

שמואל גולן: נכון, ועד עכשיו רק שלושה ביקשו דחייה וקיבלו מאתנו דחייה לשבועיים.

אופיר פינס-פז: אני ביקשתי דחייה אבל חזרתי בי מבקשתי כי רואה החשבון שלי חזר מהמילואים, אז אני מגיש בזמן.

אופיר פינס-פז: זה בעצם 5 דוחות מבחינת מבקר המדינה.

אופיר פינס-פז: מבחינת המפלגות זה 4 דוחות.

שמואל גולן: מבחינת מבקר המדינה, בעוד שבוע יש בחירות במועצות האזוריות, כלומר זה כבר 6 דוחות ואנחנו עדיין צריכים להגיש בעוד 3 שבועות דוח על הפריימריז של "קדימה".

שמואל גולן: פרנסה לא חסרה לנו.

שמואל גולן: הבעיה לא זאת.

אברהם מיכאלי: עוד מעט תבקשו להגדיל לכם את התקציב כי אין לכם די כוח-אדם לעבודה הזאת.

שמואל גולן: קיבלנו כבר.

שמואל גולן: ועדת הכספים נתנה לנו תוספת.

שמואל גולן: לגופו של עניין, אנחנו מדברים כרגע על הדוח הרביעי שציינתי – דוח הרשויות המקומיות.

שמואל גולן: השנה הדוח הזה גדול מאוד וכולל בתוכו למעלה מ-1,000 סיעות עצמאיות שהתמודדו ועוד כמעט 500 סיעות-בת שהתמודדו במסגרת 20 סיעות של הכנסת, ואנו בודקים אותן.

שמואל גולן: הדוח על הסיעות העצמאיות – אנחנו כבר מתמודדים אתו.

שמואל גולן: התחלנו כבר את הביקורת עליו.

אופיר פינס-פז: על הסיעות העצמאיות אין דחייה.

שמואל גולן: נגיש את הדוח על הסיעות העצמאיות בזמן.

אופיר פינס-פז: מה זה סיעות עצמאיות?

אופיר פינס-פז: זה כל מי שלא מיוצג בכנסת?

שמואל גולן: מי שהתמודד ברשות מקומית לא כסיעת-בת.

שמואל גולן: יש סיעות רבות כאלה.

שמואל גולן: יש לנו כמעט 1,000 כאלה.

שמואל גולן: סיעת-בת היא רק סיעה שמיוצגת בכנסת.

אופיר פינס-פז: מפלגה כמו מפלגת הירוקים, שיש לה עשרות מתמודדים – מכיוון שאינה מיוצגת בכנסת המתמודדים מטעמה נבדקים מיידית.

שמואל גולן: הם התמודדו כסיעות עצמאיות.

ראובן ריבלין: כל מפלגה עירונית, כמו למשל המפלגה של מר ניר ברקת בירושלים – הוא סיעה עצמאית.

אופיר פינס-פז: יש להם היום יותר נציגים מאשר לרוב המפלגות הגדולות.

ראובן ריבלין: זה לא משנה.

ראובן ריבלין: מבחינת חוק מימון מפלגות הוא סיעה עצמאית.

שמואל גולן: אנחנו אמורים לקבל מהסיעות העצמאיות את הנתונים בפברואר.

שמואל גולן: בחלק מהן התחלנו כבר את הביקורת ואנחנו נגיש את הדוח בזמן.

אופיר פינס-פז: כלומר הדחייה היחידה היא לסיעות-הבת.

שמואל גולן: נכון.

שמואל גולן: הסיעות – ואנחנו מקבלים את מה שהציגו בפנינו – לא מסוגלות עכשיו לעבוד על 4 מערכות בחירות במקביל: מערכת בחירות ארצית, שתי מערכות שוטפות קטנות, ומערכת הבחירות המוניציפליות.

שמואל גולן: לכן הסיעות באו לוועדת הכספים וביקשו דחייה של חודש וחצי מן המועד האחרון להגשת הדוחות על מערכת הבחירות, כי המערכת האחרונה שהיתה אמורה להיות מוגשת היא המערכת של הבחירות הארציות שתהיה בפברואר.

שמואל גולן: ועדת הכספים החליטה לדחות את מסירת הדוחות השוטפים ואת הדוח על מערכת הבחירות הארצית להגשה ב-1 ביולי – זה המועד האחרון להגשה.

שמואל גולן: אז כמובן לפי החוק אנחנו מגישים את הדוח לכנסת ב-19 בנובמבר 2009.

שמואל גולן: עכשיו נשארנו עם מערכת הבחירות של השלטון המקומי, של סיעות-האם.

שמואל גולן: כפי שהצגת, למבקר המדינה יש סמכות, אם מצא לכך הצדק, לדחות את קבלת הדוחות.

שמואל גולן: יחד עם זה, על מנת להגיש את הדוח שלו לכנסת הוא חייב לקבל אישור מוועדת הפנים והגנת הסביבה.

אופיר פינס-פז: מה אתם מציעים?

שמואל גולן: אנחנו ממליצים, כפי שהמלצנו גם במסמך, לאחד את מועד הגשת הדוחות על כל המערכות, שכולם יוגשו לנו ב-1 ביולי 2009, ואנחנו נגיש את הדוח המסכם על הכול ביחד עד 19 בנובמבר 2009, פרט לסיעות העצמאיות.

שמואל גולן: את הדוח על הסיעות העצמאיות ברשויות המקומיות נגיש לכם במועד, בחודש מאי.

קריאה: מתי במאי?

שמואל גולן: 8 חודשים מהבחירות.

שמואל גולן: זה יוצא ביולי.

דב חנין: למעשה יהיו שני דוחות על השלטון המקומי.

אופיר פינס-פז: אגב, לדעתי הדוח הראשון יהיה גדול יותר מהשני.

שמואל גולן: הדוח הראשון – לא כולם יגישו לנו כי יהיו מי שניאלץ לרדוף אחריהם, אבל היום יש לנו למעלה מ-1,000 סיעות.

שמואל גולן: אני מניח שנצליח לשים יד על כ-800 דוחות.

משה גפני: מתי אתם צריכים על-פי המצב הנוכחי להגיש דוח על הבחירות לכנסת שמתקיימות ב-10 בפברואר?

שמואל גולן: דחינו את זה בסך הכול בחודש.

שמואל גולן: הדוחות היו אמורים להיות מוגשים לנו בסוף חודש מאי.

חנה רותם: היו צריכים להגיש לנו את הדוחות בסוף חודש מאי וההגשה נדחתה ל-1 ביולי.

חנה רותם: יש אישור לדחייה ל-1 ביולי.

שמואל גולן: את זה ועדת הכספים אישרה.

שמואל גולן: לכן אנחנו מפרסמים את הדוח שלנו בנובמבר.

שמואל גולן: הוא היה אמור להיות מפורסם לפני החגים, בתחילת אוקטובר.

משה גפני: זאת אומרת, דוח הביקורת על הבחירות לכנסת נדחה בחודש.

שמואל גולן: זה יוצא חודש ושבוע.

שמואל גולן: ואז אנחנו מגישים דוח אחד כולל, שיהיה כמובן מפולח לפי נושאים: הבחירות לכנסת, הוצאות שוטפות, בחירות לרשויות מקומיות – סיעות-בת.

ראובן ריבלין: אני רוצה להתייחס לדברי הפתיחה שלך ולאחר מכן לעצם הנושא.

אופיר פינס-פז: תגיד גם מה העמדה של הליכוד.

ראובן ריבלין: אני מחזיק בדעתך, שלא טוב לדחות את הנושאים הללו כי כל דחייה יוצרת - - -

אברהם מיכאלי: לכן אמרתי שיש מצוי ויש רצוי.

ראובן ריבלין: זה משפט שאני בהחלט תמיד מסכים אתו, שיש מצוי ויש רצוי.

ראובן ריבלין: רק עד היום, למרות שנותי המופלגות, לא ידעתי מה זה רצוי ומה זה מצוי.

ראובן ריבלין: מה שרצוי אצל אחד זה מצוי אצל השני, ולהיפך.

חיים אמסלם: יש ביטוי אחד, שמה שהלב חושק הפנאי עושק.

ראובן ריבלין: המקרה שבו אנו מדברים בבקשות אלה הוא מקרה מיוחד במינו, שכן הבחירות הכלליות נפלו עלינו, לא אומר במפתיע, אבל המועד שנקבע הוטל על הכנסת ולא הכנסת הטילה, משום שלא הצליחו להקים ממשלה והיה צו נשיאותי ומכך נגזר גם מועד הבחירות.

ראובן ריבלין: זה לא דבר שבו מפלגות התרשלו והיום מבקשות ארכה נוספת בשל התרשלותן.

ראובן ריבלין: כלומר, כאן נוצר מצב מיוחד מאוד, שהוא אחד המצבים היחידים על דעתך ודעתי שמצדיקים בכלל דחייה.

ראובן ריבלין: אבל אני רוצה לומר דבר נוסף.

ראובן ריבלין: גם המפלגות, בפרט אותן אלה אשר עשו פריימריז, עדיין מתלבטות ומבקשות לדעת האם הן יכולות להעמיס את נושא הפריימריז על השוטף של המפלגות, שכן גם פריימריז שבהם נקבע שתיבחר ב-4 או ב-2 בדצמבר זה דבר שלא נלקח בחשבון בתחילת ינואר מבחינת התזרים והתקציבים.

אופיר פינס-פז: אני בטוח שלמבקר המדינה יש חוות דעת על זה.

ראובן ריבלין: בוודאי.

ראובן ריבלין: אחרי שנשמע את חוות דעתו נדע האם אנחנו יכולים לפצל את הוצאות הפריימריז ל-2008 ול-2009, האם אנו מחויבים לייחד את הפריימריז לתקרת ההוצאה של המפלגות.

ראובן ריבלין: הגזברים במפלגה שלך שמחים מאוד על מה שאני אומר כרגע.

אופיר פינס-פז: לדעתי פריימריז צריך לחשב כחלק ממערכת הבחירות – אני אומר את דעתי, לא את דעת מבקר המדינה – ולא כחלק מן ההוצאה השוטפת.

אופיר פינס-פז: קודם כול, אנחנו עושים בזה תעמולת בחירות לכל דבר.

ראובן ריבלין: יפה אמרת.

ראובן ריבלין: יחד עם זה, היום החוק מאפשר לך לקבוע.

ראובן ריבלין: קודם כול, זה במסגרת מימון מפלגות.

אופיר פינס-פז: אגב, שיהיה ברור למי שיקרא את הפרוטוקול, שלא יחשבו שמדובר על ההוצאות של המועמדים בפריימריז.

אופיר פינס-פז: מדובר על הוצאות המפלגה בפריימריז.

אופיר פינס-פז: אני מבהיר שחבר הכנסת רובי ריבלין מדבר על ההוצאה של מימון הבחירות ברמה הטכנית.

אופיר פינס-פז: דרך אגב, הגשנו תביעה גדולה מאוד נגד חברת המחשבים שעשתה לנו את הבחירות ואני עדיין לא יודע איך זה יחושב.

אופיר פינס-פז: אבל אנחנו מדברים לא על הוצאות המועמדים אלא על הוצאות המפלגה.

ראובן ריבלין: גם אם תנצחו בתביעה לא תוכלו להוסיף את זה לתקרת ההוצאה.

שמואל גולן: הבעיה כאן היא תקרת ההוצאות, על מי מלבישים את ההוצאות.

שמואל גולן: מטבע הדברים יש מי שיגידו: אל תלביש את זה על תקרת ההוצאות של הבחירות כי כך אתה בעצם לא מאפשר לעשות פעילות.

אופיר פינס-פז: אני מבין שעמדת המפלגות נגזרת ממצבן ערב הבחירות, עם כמה מנדטים הן באו לבחירות, כדי לדעת מה תקרת ההוצאה.

ראובן ריבלין: אני מודיע לך שבלי הבדל במנדטים, גם קדימה, גם העבודה, גם הליכוד וגם מרצ חושבים אותו דבר.

ראובן ריבלין: עכשיו צריך כמובן לראות קודם כול האם מבחינה חוקית זה אפשרי, ואם זה אפשרי בהתאם לכך ניתן להגיש את הדוחות למבקר.

ראובן ריבלין: לכן בהחלט מוצדקת הדחייה לאור הנסיבות, באופן חריג.

אופיר פינס-פז: תודה רבה.

אופיר פינס-פז: עוד מישהו רוצה להביע את עמדת מפלגתו?

אופיר פינס-פז: עשה את זה במקצועיות רבה חבר הכנסת מיכאלי, אבל בבקשה חבר הכנסת אזולאי.

דוד אזולאי: לא את עמדת המפלגה, אבל ברשותך אני רוצה להעיר הערה.

דוד אזולאי: קודם כול אני רוצה להודות לך על כך שקיבלת את פנייתי והקדמת את הדיון ככל האפשר.

דוד אזולאי: רציתי להגיד, בהמשך לדבריו של חבר הכנסת רובי ריבלין, זה לא פעם ראשונה שהוועדה הזאת מאשרת דבר דומה.

דוד אזולאי: כבר קרה בעבר שאישרנו דברים כאלה.

דוד אזולאי: לכן אני סבור שיש הרבה מן ההיגיון לאפשר את הדחייה הזאת.

דוד אזולאי: תודה רבה.

אופיר פינס-פז: בבקשה, נציגת סיעת הגמלאים.

רחל כהן: אני רוצה להבהיר דבר מה.

רחל כהן: אם ידחו את הגשת מועד הדוחות ומבקר המדינה יגיש את דוח הביקורת שלו ב-19 בנובמבר, נניח שמפלגה מגישה את הדוחות מוקדם יותר גם אז היא תחכה ל-19 בנובמבר לביקורת?

אופיר פינס-פז: כן משום שיוצא דוח שלם ולא מפרסמים ממנו רק חלקים.

רחל כהן: כלומר, אין סיבה להגיש מוקדם יותר?

אופיר פינס-פז: אין סיבה להגיש מוקדם יותר.

משה גפני: המשמעות של העניין, שהתשלום הסופי של ה-15% יידחה.

שמואל גולן: המפלגות שהלכו להתמודד בבחירות ברשויות המקומיות קיבלו מקדמות.

שמואל גולן: המקדמות האלה בחלקן היו גבוהות בהתאם למערכת הציפיות שלהן, ובחלקן היו נמוכות כי בפועל קיבלו יותר מנדטים ברשויות מקומיות כאלה ואחרות.

שמואל גולן: מטבע הדברים יש מי שצריכים לקבל השלמה ויש מי שיצטרכו להחזיר הרבה מאוד כסף.

שמואל גולן: זה מתקזז.

שמואל גולן: נכון שעד שאנחנו לא מגישים את הדוח הם לא יכולים לקבל את ה-15% האחרונים.

שמואל גולן: 85% הם יכולים לקבל.

אופיר פינס-פז: ובכנסת?

שמואל גולן: בכנסת זה דבר אחר.

שמואל גולן: בכנסת יש שיטה איך לתקצב, איך לתת מקדמה לקראת הבחירות לפי הכוח שלך.

אופיר פינס-פז: בכנסת המקדמה היא של 60% ולא של 85%.

שמואל גולן: אחרי שסופרים את הקולות ויודעים כמה מנדטים, יש שווי של מנדט, נותנים עד 85% ו-15% נשארים בצד עד להגשת הדוח.

משה גפני: אם אנחנו מאשרים את הדחייה, או אם אישרו כבר את הדחייה של מועד הגשת הדוחות על הבחירות לכנסת - - -

ראובן ריבלין: לא צריך להגיש פעמיים.

אופיר פינס-פז: זאת לא הבעיה.

אופיר פינס-פז: חבר הכנסת גפני מדבר על דבר אחר.

אופיר פינס-פז: הוא מדבר על הכסף.

משה גפני: אני פשוט מייצג אותך בזה.

אופיר פינס-פז: בהחלט.

אופיר פינס-פז: אני חושב שההערה הזאת נכונה מאוד כי מפלגות שאין להן בעיה להגיש במועד את כל הדוחות עלולות להפסיד במימון, או יצטרכו לקחת מימון ביניים של 15%.

משה גפני: אם נדחה מועד הגשת הדוחות על הבחירות לכנסת ונדחה מועד פרסום דוח המבקר, אם אני חייב כסף או אם אני אמור לקבל כסף – הכול נדחה.

משה גפני: גם החזר הכסף וגם קבלת הכסף.

שמואל גולן: הכול נדחה.

שמואל גולן: גם לא ידרשו ממך החזר הכסף.

שמואל גולן: אין מה לדרוש ממך כל עוד אנו לא מוציאים דוח.

דוד אזולאי: הבנקים נותנים את ה-15% האלה.

דוד אזולאי: מכיוון שזה כסף בטוח אז הבנקים מאשרים את זה.

משה גפני: זה יינתן לפי דוח מבקר המדינה.

משה גפני: לא תמיד זה כסף בטוח.

אופיר פינס-פז: אני מצטרף להערה של חבר הכנסת גפני בעניין המימון.

אופיר פינס-פז: לדחייה יש משמעויות מבחינת המפלגות.

אופיר פינס-פז: הן יצטרכו לממן עוד כמה חודשים, בוודאי בבחירות המוניציפליות, שזה הוצאה כבדה מאוד, עד שיידרשו להחזיר או שיקבלו מימון נוסף, אבל עדיין זה מאריך את התקופה.

אופיר פינס-פז: אם מבקר המדינה רואה בזה דבר סביר וחיובי, אני בוודאי לא מתנגד.

אופיר פינס-פז: מה גם שהמפלגות דורשות או מבקשות את הדחייה, כולל המפלגה שאני מייצג.

אופיר פינס-פז: אבל אני סבור שהדחייה ארוכה מדי.

אופיר פינס-פז: אני מדבר על הבחירות המוניציפליות כי זה גם מה שעומד על שולחננו, דברים אחרים לא עומדים על שולחננו.

אופיר פינס-פז: הבחירות לרשויות המקומיות נערכו בנובמבר.

אופיר פינס-פז: דוח מבקר המדינה על הרשויות המקומיות יפורסם שנה ממועד הבחירות.

אופיר פינס-פז: ישכחו כבר שהיו בחירות.

שמואל גולן: רק סיעות-האם וסיעות-הבת.

אופיר פינס-פז: דרך אגב, גם זה בעייתי מאוד.

אופיר פינס-פז: יש כאן חוסר שוויון גדול מאוד.

אופיר פינס-פז: את הסיעות שלא מיוצגות בכנסת אנחנו - - -

משה גפני: אתה נסחף ממש.

ראובן ריבלין: אתה נסחף.

ראובן ריבלין: בחוק מימון מפלגות המפלגה מקבלת משני מקורות: גם לשוטף וגם לבחירות עצמן.

ראובן ריבלין: יש כ-20 מפלגות שמיוצגות בכנסת, כאשר יש 1,000 רשימות שכן הגישו את הדוחות.

שמואל גולן: הסיעות העצמאיות נתנו ערבות בנקאית עבור המקדמה וסיעות המיוצגות בכנסת לא נתנו.

משה גפני: סיעות בכנסת זה דבר שונה.

אופיר פינס-פז: אני לא מבין במה נסחפתי.

אופיר פינס-פז: להיפך, אתם מעצימים את מה שאני אומר.

משה גפני: לא, לא.

דב חנין: הרשימות המקומיות נתנו ערבות בנקאית והן משלמות עבורו.

משה גפני: הן חייבות לסיים עם זה מהר ככל האפשר.

משה גפני: אילו הייתי סיעה עצמאית הייתי דורש שהדוח יוגש מוקדם.

משה גפני: כסיעה בכנסת אני לא דורש.

אופיר פינס-פז: זה ביחס לכסף.

אופיר פינס-פז: אני מבין את שאמרתם.

אופיר פינס-פז: אבל ביחס לביקורת – יש ביקורת ציבורית, יש דברים שנעשו אולי שלא על-פי דין, יש צורך אולי לנקוט בהליכים פליליים.

אופיר פינס-פז: הכול מתעכב במשך שנה שלמה.

ראובן ריבלין: אתה צודק, אבל מדובר במפלגות שנמצאות תחת שבט הביקורת בכל ימות השנה על-פי חוק מימון מפלגות.

ראובן ריבלין: הן מפלגות שמגישות תדיר דוחות למבקר המדינה ונמצאות תחת פיקוח שוטף.

ראובן ריבלין: יש דברים שעדיין לא ניתנו להם תשובות ולכן הן עדיין לא יכולות להגיש את הדוחות.

אופיר פינס-פז: בואו נאמר שהבחירות לכנסת יתקיימו בפברואר.

אופיר פינס-פז: למה צריך לחכות עם הדוחות המוניציפליים עד 1 ביולי 2009?

אופיר פינס-פז: קודם כול שיגמרו להגיש את הדוחות על הבחירות המוניציפליות ואחרי זה שיגישו את הדוחות על הבחירות לכנסת.

שמואל גולן: זה בדיוק הדרישה שלהן.

אופיר פינס-פז: אני בעד שהדוחות יוגשו אחרי הבחירות לכנסת, אני בכל מקרה בעד דחייה.

אופיר פינס-פז: אני בוודאי מבין שכרגע בתוך מערכת הבחירות הן באמת לא יכולות להתפנות לעניין הזה.

אופיר פינס-פז: אבל למה לא להגיש את הדוח על הבחירות לרשויות המקומיות מייד אחרי הבחירות הכלליות?

מרינה סולודקין: חבר הכנסת אופיר פינס-פז, יש קונצנזוס.

מרינה סולודקין: נצביע.

משה גפני: הוא רוצה להבין.

ראובן ריבלין: השאלות שלו ענייניות.

אופיר פינס-פז: אני בעד הקונצנזוס, אבל אני מבקש לשאול האם אפשר שימסרו את הדוחות על הבחירות המוניציפליות ב-1 במאי.

שמואל גולן: את הדוחות על הבחירות המוניציפליות היו צריכים להגיש לנו ב-11 בפברואר, ואנחנו על-פי חוק צריכים להגיש את הדוח שלנו ב-11 ביולי.

שמואל גולן: כאן מבקשים לדחות את זה ל-19 בנובמבר.

שמואל גולן: זה דחייה של 4 חודשים.

שמואל גולן: יש סיבה לבקשה.

שמואל גולן: יש שילוב גדול מאוד בין הפעילות הכספית שעשו ברשויות המקומיות ובין התקציב השוטף.

שמואל גולן: נדרשת עבודת נמלים בתוך המפלגות להתחיל ולעשות הפרדה, מה עשתה סיעת-הבת על חשבונה ומה הולך על התקציב השוטף, וזאת מבלי להכניס עדיין את הצרה הנוספת של הבחירות הכלליות.

ראובן ריבלין: השאלה מה אתה יכול להעמיס על איזה חשבון.

משה גפני: היינו מביאים לכאן את רואה החשבון שלנו.

אופיר פינס-פז: המשנה למנכ"ל מבקר המדינה שכנע אותי.

איילת פישמן: לגבי הסיעות המקומיות העצמאיות, לא ידעתי מראש את עמדת מבקר המדינה.

איילת פישמן: אני שמחה לשמוע שאותן אנחנו לא נדחה כי הן מחכות לכסף הזה כמו אוויר לנשימה.

איילת פישמן: לעניין סיעות הכנסת, רק להבהיר שהשלב של ה-85% מתבצע כרגע.

איילת פישמן: כלומר, זה לא שהן לא יראו שקל ממשרד הפנים.

איילת פישמן: כרגע בלפחות 10 ישובים עדיין יש לנו ערעורים פתוחים, אולם ברגע שהערעורים ייסגרו נשחרר את ה-85%.

אופיר פינס-פז: תודה.

אופיר פינס-פז: אתה רוצה להביע עמדה אחרת?

משה מלול: אני רוצה לחדד נקודה.

אופיר פינס-פז: הנקודה מחודדת עד הקצה, תאמין לי.

משה מלול: דיברת על 1 במאי.

משה מלול: ביקשתי בבקשה שלנו שזה יהיה סוף מאי, ואסביר גם מדוע.

ראובן ריבלין ומשה גפני: אין צורך.

אופיר פינס-פז: כעת הכוונה לדחות את זה ל-1 ביולי.

אופיר פינס-פז: אגב, אני בדעתך.

אופיר פינס-פז: היינו צריכים לקבוע את המועד לחודש מאי, אבל אם מבקר המדינה וכל נציגי הסיעות מבקשים שהדוחות יוגשו ביולי, כך נקבע.

אופיר פינס-פז: עו"ד תומר רוזנר, מה דעתך?

אופיר פינס-פז: אין לך דעה מיוחדת בעניין הזה.

אופיר פינס-פז: אני מבקש לאשר למבקר המדינה – זה הדבר היחיד שעומד לנגד עינינו כי היתר אינו בהחלטת ועדת הפנים והגנת הסביבה – להגיש את הדוחות המשולבים ב-19 בנובמבר 2009, רק לגבי סיעות המיוצגות בכנסת הנוכחית.

אופיר פינס-פז: מי בעד?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: הצבעה בעד הבקשה לדחיית מועד הגשת דוח מבקר המדינה המתייחס לבחירות לרשויות המקומיות ל-19.11.09– כולם נגד – אין נמנעים – אין בקשת הדחייה נתקבלה.

אופיר פינס-פז: הבקשה נתקבלה פה אחד.

אופיר פינס-פז: תודה.